Diabolical Masquerade

**Diabolical Masquerade** var et svensk progressiv black metal-band dannet i Stockholm i 1993, opprinnelig et enmannsprosjekt men etterhvert i duoform.

Bandet var et sideprosjekt for gitaristen Anders Nyström, kjent som originalmedlem av Katatonia. Dan Swanö bidro med miksing og produksjon fra første plate, og etter stadig større involvering var han fra tredjeplata fullverdig medlem i det som da ble en duo. 

Stilmessig ligger musikken i et krysningspunkt mellom genrene avantgardistisk og melodisk svartmetall, med inspirasjon fra death- og thrash metal. 

## Historie

### Opprinnelig med Renkse i bandet (1993)
Diabolical Masquerade var opprinnelig startet av Katatonia-gitarist Anders Nyström som et utløp for ønsket om å komponere ekstremmetal på et tidspunkt der Katatonia beveget seg mot et mindre hardt lyduttrykk. Prosjektet hadde arbeidstittelen Djävulsk Maskerad, og inkluderte også med-grunnlegger av Katatonia, Jonas Renkse. Renkses interesse for svartmetall forsvant imidlertid før bandet ble realisert, så Nyström jobbet derfor videre med det som et soloprosjekt. 

Etter å ha sendt inn en ettspors demo til franske Adipocere Records i 1995 fikk Nyström en to-albums kontrakt med selskapet.

### Ravendusk In My Heart (1996)
Med seg i studio, og etterhvert som fullverdig bandmedlem, fikk Nyström multi-instrumentalist og produsent Dan «The Spirit» Swanö (Nightingale, Edge of Sanity). På det første albumet, *Ravendusk in my Heart*, bidro Swanö kun med vokal og keyboard i tillegg til miksing og trommeprogrammering. 

### The Phantom Lodge (1997)
På plate to, *The Phantom Lodge*, spiller Swanö flere instrumenter – blant annet mikses hans genuine trommefills inn sammen med trommemaskinen som ellers benyttes. I tillegg krediteres en rekke gjestemusikere, men de er alle fiktive eller pseudonymer for Swanös innsats – delvis på trommer, delvis på keyboard eller programmering ("Sean C. Bates", "Ingmar Döhn", "Tina Sahlstedt", "Marie Gaard Engberg"). I tillegg var en kompis av Nyström, Roger Öberg, med på bakgrunnsvokal på en låt.

### Nightwork (1998) – første album som duo
Til plate tre, *Nightwork* (1998), hadde Nyström kun delvis ferdige låter da studioet var booket. Swanö bidro nå enda mer, blant annet med trommer på samtlige låter men også med keyboardfraseringer og ferdigstilling av låtene. Inspirert av den dynamiske arbeidsflyten de to imellom inviterte Nyström Swanö med som fullverdig medlem av prosjektet, og i arbeidet med neste plate, *Death's Design*, var Swanö involvert fra starten.

Som med forrige plate brukes det på *Nightwork* en rekke fiktive musikernavn som pseudonymer for programmerte instrumentinnslag.

### Death's Design – Original Motion Picture Soundtrack (2001)
Det fjerde albumet, *Death's Design*, er laget som et konseptalbum der det er lydsporet til en ikke-eksisterende skrekkfilm, med 61 spor delt opp i 20 satser, hver med et unikt preg og tema. På albumet høres innslag av progressiv rock, progressiv metal, ambient, klassisk musikk og perkusjonsbaserte passasjer. Nyström spilte inn gitarriff og la på orkestersampling, effekter og keyboard, og Swanö arrangerte det hele til de endelige satsene. Til slutt ble Nyströms vokal lagt på.

Til promoteringen av albumet ble det gjort en rekke grep for å narre musikkpressen til å tro at dette var et faktisk soundtrack, helt ned til å liksom-hyre inn en fiktiv baltisk kvartett der instrumenteringen stemte overens med samplingen på lydsporene. Resten av musikerkrediteringen er også fiktiv, etter mønster fra de to foregående platene. Både Nyström og Swanö har lattermildt referert hvordan de visualiserte de fiktive musikerne og ga liv og personlighet til karakterene.

Det amerikanske tv-programmet Fear Factor benyttet de samme orkestersamplingene som var grunnlaget for *Death's Design*, noe som fikk fans til å tro at det var musikk fra Diabolical Masquerade som ble spilt. Også i en episode av The X-Files kan man høre samplingen som benyttes i «Death’s Design – 3rd Movement».

### Oppløsning (2004)
Tidlig i september 2004 kunngjorde Nyström at han hadde lagt ned prosjektet, på grunn av manglende inspirasjon til å fortsette arbeidet med et femte album.

## Musikkstil
Diabolical Masquerade startet opprinnelig som et rent svartmetall-prosjekt med den norske andre-bølgen som inspirasjon, men etter hvert ble uttrykket mer teknisk og progressivt. Nyström ønsket å eksperimentere med låtstruktur, tema og komposisjon, noe som er mest tydelig på det fjerde og siste albumet, *Death's Design*. 

## Blakkheim
Ved oppstarten brukte Nyström pseudonymet «Blakkheim», som han bygget en persona rundt. Denne personaen var nedtonet da album to, *The Phantom Lodge*, ble utgitt. Selv forklarte han det med at det var et ego-boost som ble for tåpelig, og at om han hadde vært i et band med flere medlemmer som kunne korrigert ham hadde nok ideen blitt modifisert på et tidligere tidspunkt.

## Diskografi

* 1993: *Promo 1993* – demo 
* 1995: *The Castle Of Blackheim* – ettspors demo
* 1996: *Ravendusk in My Heart* (Adipocere Records)
* 1997: *The Phantom Lodge* (Adipocere Records)
* 1998: *Nightwork* (Adipocere Records)
* 2001: *Death's Design – Original Motion Picture Soundtrack* (Adipocere Records)

## Bandmedlemmer

* Anders Nyström – vokal, gitar (1993–2004), bass, keyboard (1993–1998)
* Dan Erland Swanö – gjestevokal (1996), keyboard (1998–2001), trommer (1998), backing vokal (1998), gitar (2001)

## Referanser

## Eksterne lenker

*